संस्कृति संरक्षण गर्न पञ्चेबाजा वितरण
गुल्मीमा संस्कृति संरक्षण गर्न पञ्चेबाजा वितरण गरिएको छ । जिल्लाको चन्द्रकोट गाउँपालिका वडा नं. ८ तुराङमा दलित उत्थान कार्यक्रम अन्तर्गत एक लाख रुपियाँको बजेटबाट पञ्चेबाजा खरिद गरी वितरण गरिएको वडा सचिव लक्ष्मी अर्यालले जानकारी दिनुभयो ।
तिलाचन पाण्डेतम्घास, पुस १७ गते । गुल्मीमा संस्कृति संरक्षण गर्न पञ्चेबाजा वितरण गरिएको छ । जिल्लाको चन्द्रकोट गाउँपालिका वडा नं. ८ तुराङमा दलित उत्थान कार्यक्रम अन्तर्गत एक लाख रुपियाँको बजेटबाट पञ्चेबाजा खरिद गरी वितरण गरिएको वडा सचिव लक्ष्मी अर्यालले जानकारी दिनुभयो ।वडा भित्रका दलितहरूले पञ्चेबाजा बजाई जीविकोपार्जन गर्ने उनीहरूको पेसालाई संरक्षण गर्न र आर्थिक रूपले पनि सम्पन्न बनाउन पञ्चेबाजा वितरण गरिएको अर्यालले बताउनुभयो । वडा नं ८ भित्र चार सय घरधुरीहरू दलित भएकाले उहाँहरूलाई आर्थिक रूपले सम्पन्न बनाउन पनि वडा कार्यालय र पालिकाले थप कार्यक्रमहरू बनाएको उहाँको भनाइ छ । तल्लो तहको जीवन स्तरमाथि नउठेसम्म परिवर्तन नहुने भन्दै उनीहरूको पेसालाई माथि उकास्न पञ्चेबाजा वितरण कार्यले थप टेवा पुग्ने वडा अध्यक्ष फडिन्द्र अर्यालले बताउनुभयो ।यता, गाउँपालिकाका अध्यक्ष युवराज केसीले पुस्तौँदेखि गर्दै आएको पेसालाई संरक्षण गर्नु आफूहरूको दायित्व भएको बताउनुभयो । उहाँहरूको सीपलाई थप व्यवस्थित गर्ने बताउँदै कला संस्कृति र परम्परालाई बचाई राख्न आवश्यक अन्य सहयोग गर्न पनि गाउँपालिका तयार रहेको उहाँको भनाइ छ । गाउँपालिका भित्रका नागरिकहरूलाई आफूहरूसँग भएको सीपलाई व्यवस्थित गर्न र युवालाई स्वदेशमै टिकाई राख्न आफूहरूले योजना बनाएको खत्रीले बताउनुभयो । 